***1 db határozati javaslat***

**Magyarországi Romák Országos Önkormányzat Közgyűlésének**

**2026. február 23-án tartandó rendkívüli nyílt ülésére**

**ELŐTERJESZTÉS**

**Előterjesztő**: Aba-Horváth István

**Tárgy**: **Javaslat független könyvvizsgálói szolgáltatás igénybevételével kapcsolatos szerződés hosszabbítására**

**Iktatószám**: ……………………...…/2026.

**Mellékletek**: -

**Előterjesztést készítette**: Aba-Horváth István

**Véleményező bizottság: Pénzügyi Bizottság Bizottsági elnök: Bordás Géza**

**Egyéb véleményező szerv: -**

**Törvényességi véleményezésre benyújtás időpontja:** ………………………………..

**Törvényességi ellenőrzést végezte:**

**Látta:**

**Egyéb meghívottak:** -

**NYILVÁNOS ÜLÉS / ZÁRT ÜLÉS**

**Tisztelt Közgyűlés!**

Az önkormányzatok körében a kötelező könyvvizsgálati kötelezettség 2013. január 1-jétől megszűnt. Ugyanakkor a könyvvizsgálói felülvizsgálat megalapozott döntésekben mérhető előnye egyértelmű, a folyamatos tanácsadási tevékenység elengedhetetlen. A könyvvizsgálat kulcsfontosságú szerepet tölt be a hitelesség megteremtésében, és megőrzésében.

A magyar Nemzeti Könyvvizsgálati Standardok szerint a könyvvizsgálat átfogó célja:

* kellő bizonyosság szerzése arról, hogy a pénzügyi kimutatások (éves beszámoló, konszolidált éves beszámoló stb.) egésze nem tartalmaz akár csalásból, akár hibából eredő lényeges hibás állítást, képessé téve a könyvvizsgálót arra, hogy véleményt nyilvánítson arról, hogy a pénzügyi kimutatások minden lényeges szempontból a vonatkozó pénzügyi beszámolási keretelvekkel (a Számviteli törvénnyel és az egyes ágazatokra vonatkozó kiegészítő jogszabályokkal) összhangban készültek-e;
* a könyvvizsgáló megállapításainak megfelelő jelentés készítése a pénzügyi kimutatásokról, valamint az azoknak megfelelő, a nemzetközi könyvvizsgálati standardok által előírt kommunikáció.

A kellő bizonyosság magas fokú bizonyosságot jelent. A kellő bizonyosság eléréséhez a könyvvizsgálónak elegendő és megfelelő könyvvizsgálati bizonyítékot kell szereznie, s ezzel elfogadhatóan alacsony szintre kell csökkentenie a könyvvizsgálati kockázatot (vagyis azt a kockázatot, hogy a könyvvizsgáló nem megfelelő véleményt ad, amikor a pénzügyi kimutatások hibás állítást tartalmaznak).

A számvitelről szóló 2000. évi C. törvény szerint a könyvvizsgáló feladata:

* a beszámoló valódiságának és szabályszerűségének a felülvizsgálata,
* a számviteli törvény és a létesítő okirat előírásai betartásának ellenőrzése,
* a beszámolóról a könyvvizsgáló állásfoglalását tükröző vélemény kialakítása,
* a független, írásbeli könyvvizsgálói jelentés elkészítése és átadása a megbízójának, amely tartalmazza a hitelesítő, korlátozott vagy elutasító véleményt az okok részletes feltüntetésével.

Az önkormányzat esetében kiemelendő az éves beszámolóval és a költségvetés felülvizsgálatával kapcsolatos könyvvizsgálói feladatok végzése. Az éves felülvizsgálatok alkalmával az önkormányzat működése és gazdálkodásának szabályszerűsége, illetve számviteli rendszer erősítése, a vagyon védelme, a belső kontrollok megfelelő működtetése, ezáltal a beszámolók, pénzügyi kimutatások, előterjesztések megalapozottsága felülvizsgálatra és véleményezésre kerül.

A fentiek alapján indokolt, hogy a Magyarországi Romák Országos Önkormányzata és intézményei folyamatos könyvvizsgálati és szakmai tanácsadói feladatok elvégzésére, az éves zárszámadási rendelet-tervezetek, valamint az éves költségvetésről szóló rendelet-tervezetek véleményezésére költségvetési könyvvizsgálói minősítéssel rendelkező könyvvizsgálót bízzon meg.

A Magyarországi Romák Országos Önkormányzata az elmúlt évben az Önkormányzat és intézményei beszerzési szabályzata alapján a fentiekben ismertetett könyvvizsgálói feladatok ellátására közbeszerzési értékhatárt el nem érő beszerzési eljárást folytatott le.

Ennek megfelelően a Közgyűlés a 2025. január 14. napján tartott ülésén az 5/2025. számú határozatával döntött a könyvvizsgálói szolgáltatás tekintetében az Audit – Service Könyvszakértő, Adó –és Vezetési Tanácsadó Kft –vel (1022 Budapest, Bimbó út 3.) történő szerződéskötés tárgyában.

A fentiekben nevesített szerződés határozott időtartama lejárt, így szükséges a szolgáltatás igénybevételéhez a szerződés meghosszabbítása. A határozati javaslat mellékletét képezi a szerződés tervezet.

Kérem a Tisztelt Közgyűlést az előterjesztést megvitatni és az alábbi határozati javaslatot elfogadni!

**Határozati Javaslat**

Az Magyarországi Romák Országos Önkormányzatának Közgyűlése megtárgyalta a **„Javaslat független könyvvizsgálói szolgáltatás igénybevételével kapcsolatos szerződés hosszabbítására”** tárgyú előterjesztést és az alábbi határozatot hozza:

1. A Magyarországi Romák Országos Önkormányzatának Közgyűlése elfogadja az Önkormányzat és intézményei folyamatos könyvvizsgálati és szakmai tanácsadói feladatainak ellátásával összefüggésben az Audit – Service Könyvszakértő, Adó –és Vezetési Tanácsadó Kft –vel (1022 Budapest, Bimbó út 3.) kötendő szerződés hosszabbítását a melléklet szerinti tartalommal.
2. A Magyarországi Romák Országos Önkormányzatának Közgyűlése felhatalmazza az Elnököt a szerződés aláírására, a kapcsolódó jognyilatkozatok megtételére, azok szükségszerű módosítására.

**Határidő: 2026. 02. 23.**

**Végrehajtásért felelős: elnök**

**Aba-Horváth István**

**elnök**